Klaus Kjær (DF), 2000-04-27:
I al for lang tid har den politiske trafikdebat drejet sig om kollektive trafikmidler.
I Dansk Folkeparti hilser vi det
derfor velkomment, at der tages hul på problemerne vedrørende de meget høje afgifter, som pålægges bilejerne.
Især er registreringsafgiften, der medfører, at hver gang en borger køber en ny bil, skal der i virkeligheden betales for tre biler, helt ude af proportion med forholdene i de lande, som omgiver os, og som Danmark normalt sammenligner sig med.
I Dansk Folkeparti har vi altid haft den holdning, at bilbeskatningen og navnlig den meget høje registreringsafgift
bør sættes markant ned, og det har vi gentagne gange fremført.
Vi glæder os derfor til sammen med De Konservative at nedsætte bilbeskatningen på længere sigt med mere end 15 pct., som De Konservative har foreslået, men som en begyndelse synes vi, at det er en helt rigtigt idé, at der nu tages hul på dette problem med et konkret udspil.
De Konservative kender Dansk Folkepartis synspunkt på det område, og det kan derfor undre såre, at Dansk Folkeparti ikke er blevet spurgt, om vi ville være med på en forespørgsel.
Det drejer sig ikke engang om et lovforslag eller et beslutningsforslag, og Dansk Folkeparti har selvfølgelig en interesse i, at denne forespørgsel bliver stillet.
Vi mener, at der bør ske en graduering af registreringsafgiften, således at de små og mere miljørigtige biler i højere grad favoriseres gennem en lavere beskatning, hvorimod de store og benzinslugende biler i knap så høj grad bør have lettelser.
Men samlet set
må og skal der ske en generel nedsættelse af det meget høje niveau for registreringsafgiften.
Bilen er ikke længere en luksus i et moderne samfund.
Faktisk er den en nødvendighed for mange familier ikke mindst i landdistrikterne, men de har ikke råd til at anskaffe sig en bil.
Således som beskatningen er i dag, må mange afstå herfra eller klare sig med gamle, udtjente og farlige biler, ganske enkelt fordi der ikke er råd til andet.
Det koster ufattelige ressourcer, at vi i Danmark skal være henvist til at køre rundt i gamle nedslidte biler, ikke
alene på det miljømæssige område, men også i arbejdskraft og trafiksikkerhed.
Det kan ikke være rigtigt, som det er fremført i debatten, at en LO-arbejder i Danmark skal arbejde 23 måneder for at købe en ny Ford Mondeo, mens han i udlandet kan købe en tilsvarende bil ved at arbejde i 15 måneder.
Jeg er helt enig med Det Konservative Folkeparti, når det anføres, at det danske registreringsafgiftssystem vender den tunge ende nedad, således at det er de mindst velstillede, der er forhindret i at eje en bil.
Selv trafikministeren har udtalt til Berlingske Tidende, at han ikke lægger skjul på, at der er en lang række områder, hvor privatbilen er uovertruffen og ikke kan erstatte andre former for transport.
For mange familier, specielt i landdistrikterne, er det ikke et spørgsmål om at fravælge bilen til fordel for den kollektive trafik, fordi der ganske enkelt ikke er noget alternativ til privatbilismen.
De overvejelser, som disse familier har, er således ikke, hvorvidt man skal gå over til kollektiv trafik, men om familien skal anskaffe sig bil nr. 2 for at kunne leve op til regeringens målsætninger om mobilitet på arbejdsmarkedet.
I langt de fleste tilfælde er ikke alene bil nr. 1, men også bil nr. 2 en gammel, udtjent, farlig og forurenende bil.
Der er bare ikke råd til andet med de høje registreringsafgifter. De høje registreringsafgifter på nye biler har selvfølgelig en afsmittende effekt også på de ældre biler, således at det meget høje registreringsniveau ikke alene fastholder den ældre uøkonomiske og miljøforurenende bilpark, men endog gør det forholdsmæssigt dyrt at anskaffe en ældre bil.
I Dansk Folkeparti er vi ikke så nervøse for, at en nedsættelse af registreringsafgiften vil forringe statens provenu.
Det er jo således, at der kun betales registreringsafgift én gang af en bil, og hvis folk fik råd til at udskifte bilen med hyppigere mellemrum, ville det mistede provenu som følge af en sænkning af registreringsafgiften lynhurtigt blive tjent hjem igen.
Ja, staten ville i den sidste ende få et merprovenu.
På lidt længere sigt bør der ske en udjævning af afgiften, så Danmark teknologisk, miljømæssigt og mobilitetsmæssigt bringes på linje med de øvrige lande i Europa.
Dansk Folkeparti skal derfor foreslå følgende:
Forslag til vedtagelse »Folketinget opfordrer regeringen til - i forbindelse med sine overvejelser om omlægning af registreringsafgiften - at fremsætte forslag til en generel nedsættelse af registreringsafgiften.
Afgiftsnedsættelsen skal være differentieret, således at mere miljørigtige biler får en forholdsvis større nedsættelse, mens energiressourcekrævende og forurenende biler får en forholdsvis mindre nedsættelse.
I forbindelse hermed opfordres regeringen til at foretage en analyse af de økonomiske provenumæssige konsekvenser, ligesom analysen skal belyse afgiftsnedsættelsens virkning på markedet for brugte biler.«
forslag til vedtagelse, men jeg kan forstå på hr. Flemming Hansen, at han foretrækker at støtte CD's forslag, som ikke indeholder nogen som helst afgiftsnedsættelse.